Ionuț Șerban, fotbalistul prahovean care a ajuns la spital în stare gravă la jumătatea lunii aprilie, are în continuare nevoie de sânge, B(3) NEGATIV pentru a supraviețui. Pentru aceasta este nevoie de mobilizare din partea tuturor celor care îl pot ajuta, donatori care au aceeași grupă de sânge cu a lui.
„Nu avem nevoie de alte grupe pentru el. B(3) NEGATIV este o grupă rară, nu sunt stocuri, nu sunt donatori, așa că avem nevoie doar de donatori cu această grupă de sânge. Degeaba se poate face schimb cu orice grupă, dacă a lui nu există pe stoc. Nu există, n-ai cu ce să schimbi. E simplu…”, explică dr. Georgeta Hanganu, directorul Centrului de Transfuzie Sanguină Ploiești, motivul pentru care se face apel, în cazul lui Ionuț, doar către donatori care au grupa de sânge B(3) NEGATIV.
Reamintim faptul că Ionuț Șerban, fotbalistul prahovean și soțul colegei noastre, Raluca, a fost transferat de urgență, la jumătatea lunii aprilie, la spital în urma unei stări de rău „inexplicabile”. De la Ploiești a fost transferat la București, unde medicii l-au stabilizat cu ajutorul transfuziilor de sânge.
În urma unor analize amănunțite, diagnosticul a venit și a dat peste cap toată viața familiei lui: anemie aplazică idiopatică, a fost scris pe foaia lui de externare de la Spitalul Clinic Fundeni din București.
Înainte de Paște, pe 30 aprilie, s-a întors acasă, la Ploiești, unde, din păcate nu a rezistat fără transfuzii decât câteva zile și, pe 3 mai, noaptea, a ajuns din nou la urgență, la Spitalul Județean de la Ploiești, de unde a fost transferat cu ambulanța la București, la Spitalul Clinic Fundeni, unde s-a reușit din nou stabilizarea lui.
Pentru a depăși această perioadă, Ionuț are nevoie de trombocite din grupa lui de sânge, B(3) NEGATIV, o grupă foarte rară, un component sanguin esențial pentru a putea merge mai departe.
Soluția după stabilizare ar putea fi transplantul, dacă medicii nu reușesc să-i stimuleze măduva pentru a produce singură celulele de care organismul lui are nevoie.
Până atunci, Ionuț Șerban are nevoie în continuare de sânge, doar B(3) NEGATIV, și are nevoie în fiecare zi.
Având în vedere că trombocitele au termen foarte scurt de supraviețuire, este nevoie ca donatorii de B(3) NEGATIV, să vină să doneze etapizat pentru că materialul recoltat expiră foarte repede, iar Ionuț are nevoie de transfuzii la câteva zile. Din acest motiv, facem apel la donatorii de B(3) NEGATIV, care vor să doneze pentru fotbalistul ploieștean, să meargă să doneze pe bază de programare.
Centrul de Transfuzie Sanguină Ploiești pune la dispoziția donatorilor două numere de telefon, pentru programare, cu rugămintea ca DOAR cei cu grupa de sânge B(3) NEGATIV să sune pentru programare: 0344802968; 0344802969 și să specifice pentru Ionuț Daniel Șerban.
Ionuț Șerban are nevoie de ajutor în continuare și va avea nevoie și de acum încolo. Este important însă ca acest ajutor să vină atunci când are nevoie, la câteva zile, pentru că un donator nu poate dona de mai multe ori în interval scurt de timp, este nevoie de o perioadă mai mare pentru ca organismul să se refacă.